**JEGYZŐKÖNYV**

az MMT Választmány üléséről

**Ideje:** 2014. március 20. 13.00 óra

**Helye:** 1024 Budapest, Kitaibel P. u. 1.

**Jelen vannak**: a Választmány tagjai, és az Ellenőrző Bizottság képviselője a mellékelt jelenléti ív szerint

 *(13.05)*

**Dunkel Z.**: Megnyitja az ülést, megállapítja, hogy a Választmány nem határozatképes. Mivel többen jelezték, hogy késni fognak, ezért a hivatalos kezdéssel várunk még. Javasolja, hogy addig fogadjuk el a napirendet, a jegyzőkönyv-vezető és a hitelesítők személyét, illetve hogy a szavazást nem igénylő napirendi pontokat vegyük előre.

Napirend: a kiküldött meghívóban szerepeltek szerint, de a szavazást nem igénylő pontok előre véve - egyhangúlag elfogadva.

Jegyzőkönyv vezetésére az Alapszabály rendelkezései alapján Németh Ákost kéri fel – egyhangúlag elfogadva.

Jegyzőkönyv hitelesítésére felkéri Darányi Mariannt és Ihász Istvánt – egyhangúlag elfogadva.

*(13.08) Probáld Ferenc megérkezik.*

*Első napirendi pont: a Társaság pénzügyi helyzete*

**Dunkel Z.**: Mivel a Főtitkár kimentését kérte, így ő számol be (lásd melléklet). A felolvasott számok mellé néhány megjegyzést tesz. A Róna Alapítvány kamatai folyamatosan csökkennek! Ahhoz, hogy értékálló maradjon, hamarosan a Társaságnak plusz pénzt kell hozzátenni.

**Horváth L.**: Ő is problémának látja, hogy csökken a tőke, a kamatokat kivesszük…

**Dunkel Z.**: A társaság bevételeiből pótolni tudjuk. Folytatja a beszámolót a 2013-as pénzügyi évről. Az egyéni tagdíjak összege egyre kevesebb. Meteorológiai cégek nem léptek be. Erős ígéret van az MTVA-tól, de ki tudja mi lesz.

**Németh Á.**: Az NCA-tól már 2 éve nem kapunk működési támogatást. Egyre inkább úgy tűnik, hogy nem számíthatunk erre a forrásra.

**Dunkel Z.**: Meteorológiai cégek, magánvállalkozók nem támogatják a Társaságot.

*A Választmány a pénzügyi beszámolót tudomásul veszi.*

*Következő napirendi pont: az Alapszabály módosításának előkészületei*

**Németh Á.**: A 2011. évi CLXXV. tv. (Civil törvény) alapján már módosítottunk korábban az Alapszabályon. Akkor azonban nem lett pontosítva, hogy a Társaság milyen közfeladatokat lát el, melyeket jogszabályok rendelkezései alapján egyébként állami szerveknek, vagy helyi önkormányzatoknak kellene ellátnia. Ez pedig a közhasznúság alapfeltétele. Emiatt az Alapszabály módosítása (pontosítása, illetve kiegészítése) szükséges.

*(13.17) Varga Zoltán megérkezik*

Ha már módosítjuk az Alapszabályt, akkor további korrekciókat is végrehajthatunk. Ilyen a választmány létszámának csökkentése. Előzetes egyezetések után a Választmány létszámának jelenlegi 33-ról 25-re történő csökkentésére teszünk javaslatot. A szervező titkári poszt megszűnik, a Választmányi tagok „címkézése” feleslegessé vált. Az Ellenőrző Bizottság ellenőrző szerepét kicsit növeljük, valamint a Választmány tagjai és a tisztségviselők esetében szigorú összeférhetetlenségi szabályokat léptetünk életbe. Az Ellenőrző Bizottság elnöke és négy tagja mellé két póttag választását javasoljuk, hogy az EB működőképességét minden körülmények közt fenntartsuk.

*(13.27) Antal Emánuel megérkezik*

**Dunkel Z.**: Kiegészíti az elhangzottakat. A Választmány létszámát a taglétszámhoz igazítjuk… csökkenő taglétszám, csökkenő Választmány.

**Maller A.**: Hogy fog megszűnni a szervező titkári poszt? Ki viszi tovább a tevékenységet?

**Németh Á.**: Felolvassa az Alapszabály módosításához készített írásos indokolást.

**Dunkel Z.**: Felkéri a szervező titkárt, hogy küldje ki a Választmány tagjainak a módosított Alapszabály tervezetét és a hozzá készített indokolást. A Választmány tagjai április 4-ig reagálhatnak a javaslatokra.

*Következik a Vándorgyűlés előkészületeiről szóló beszámoló*

**Dunkel Z.**: Anda Angéla és Hunkár Márta a fő szervezők. Keszthelyen, az egyetem D épületében lesz a rendezvény. A terem bérléséért valószínűleg nem kell fizetnünk, erre ígéretünk van. Röviden vázolja a programot. Fontosnak tartja kiemelni, hogy tartunk egy megemlékezést a Társaság egykori elnökéről, Ambrózy Pálról. Azt kéri a Választmányi tagoktól, de különösen a szakosztályok és területi csoportok vezetőitől, hogy népszerűsítsék a Vándorgyűlést. Jó lenne, ha minél többen értesülnének róla és el tudnának jönni. Ez utóbbi célt szolgálja, hogy a regisztrációs díjak viszonylag alacsonyak.

*A Választmány a beszámolót megjegyzés és észrevétel nélkül tudomásul veszi.*

*Következő napirendi pont: az MMT szerepvállalása a Földtudományi Szövetségben és más szervezetben*

**Dunkel Z.**: A Választmány előtt is ismert, hogy a Magyarhoni Földtani Társulat keresett meg minket a szövetség létrehozásának ötletével. Pozitívan reagáltunk a megkeresésre, de egyelőre nem kaptunk visszajelzést. A tárgyalásokon részt fogunk venni, de jelenleg nem tudjuk hol áll az ügy.

Az EMS-sel kapcsolatban elmondja, hogy alapító tagok vagyunk. Az angol, német és francia társaság előjogokat élveznek méretük miatt, de a „kicsik” között mi vagyunk a legnagyobbak. Többször felmerült, hogy vegyünk részt a Council munkájában. Ez 1-2 éven belül mindenképp esedékes lesz.

Az IFMS-ről pár szóban említést tett. Ez az EMS-nél sokkal lazább szervezet. A meteorológiai társaságok laza szövetsége. Legutóbb Readingben volt az összejövetele, a következő Argentínában lesz.

A GFAMS és GAPON szervezeteknek is formálisan alapító tagjai lettünk egy véletlen folytán. Előbbi egy agrometeorológiai társaságokat tömörítő ernyőszervezet, míg a második a fenológiai megfigyelésekkel foglalkozó szervezetek laza szövetsége.

*A Választmány a beszámolót megjegyzés és észrevétel nélkül tudomásul veszi.*

*Következő napirendi pont: a társasági díjak odaítélése.*

**Dunkel Z.**: Kezdjük a Róna Zsigmond Alapítvány kamataival. Felkéri Darányi Mariannt, a Róna Kör elnökét, hogy ismertesse a jelöltet.

**Darányi M.**: A korábbi évekkel ellentétben most egy díjazottra tesz javaslatot: Szépszó Gabriellát javasolja díjazni.

**Dunkel Z.**: Megköszöni, szavazni kell.

[SZAVAZÁS]

* **A Választmány 13 igen, 0 nem és 1 tartózkodás mellett úgy dönt, hogy a Róna Zsigmond Alapítvány 2013-as kamataival Szépszó Gabriellát díjazza.**

*(13.54) Weidinger Tamás megérkezik*

**Puskás M.**: mint a Szakirodalmi Nívódíj Bizottság elnöke, ismerteti a bizottság javaslatát. Eszerint az MMT 2013. évi Szakirodalmi Nívódíjára Gelencsér András, Molnár Ágnes és Imre Kornélia Levegőkörnyezet és az emberi tevékenység című elektronikus művét javasolja. Fontosnak tartja felvetni a kérdést és a Választmány véleményét (döntését) kérni abban a kérdésben, hogy az elektronikus és a nyomtatott művek egyenrangúnak tekinthetők-e a díj szempontjából? Döntést vár a Választmánytól abban a kérdésben is, hogy egy Nívódíj maradjon a továbbiakban is, vagy legyen egy ún. Elentronikus Nívódíj is?

**Probáld F.**: Észrevehető, hogy az elektronikus kiadványok szaporodnak. A minőség a legfontosabb, nem a formátum. Nem támogatja a díj szétválasztását, egy Nívódíj legyen továbbra is!

**Németh Á.**: Nem minden elektronikus mű jut el a Bizottsághoz.

**Tar K.**: Pályázzanak az elektronikus művek szerzői!

**Weidinger T.**: Nem kell különválasztani a műveket. Ne pályázzanak a szerzők… ehelyett azt javasolja, hogy az MMT tegyen közzé egy felhívást, melyben arra kéri a szerzőket, hogy értesítsék az OMSZ Könyvtárát, ha elektronikus kiadványuk jelenik meg.

**Dobi I.**: Olykor nehéz követni, hogy mikor, hol, kinek milyen elektronikus műve jelent meg. A pályázat praktikusabb.

**Dunkel Z.**: Több kérdésben is szavaznunk kell. Sorban felteszi szavazásra a kérdéseket, mindegyikről külön szavazunk. Első kérdés: a Szakirodalmi Nívódíj odaítélésénél figyelembe vegyük az elektronikus műveket is?

[SZAVAZÁS]

* **A Választmány 15 igen, 0 nem és 0 tartózkodás mellett úgy dönt, hogy a jövőben a Szakirodalmi Nívódíjnál az elektronikus műveket is figyelembe kell venni.**

**Dunkel Z.**: A továbbiakban is egy darab Nívódíjat osszon ki a Társaság? (Tehát ne legyen külön elektronikus és nyomtatott díj?)

[SZAVAZÁS]

* **A Választmány 15 igen, 0 nem és 0 tartózkodás mellett úgy dönt, hogy a továbbiakban is egy darab Nívódíjat oszt ki, a díjazásnál az elektronikus műveket nem kell külön értékelni.**

**Dunkel Z.**: A Nívódíjra a szerzők pályázatot nyújtsanak be, vagy „csak” értesítsék az OMSZ Könyvtárát, ha elektronikus kiadványuk jelenik meg?

[SZAVAZÁS]

* **Pályázat: 0; Szerző jelentkezik: 15; Tartózkodott: 0. A szavazás eredménye szerint a Választmány úgy dönt, hogy az elektronikus művek esetében a szerző jelzi, hogy elektronikus műve jelent meg.**

**Dunkel Z.**: Elfogadja-e a Választmány a Bizottság javaslatát a 2013-as Szakirodalmi Nívódíjra?

[SZAVAZÁS]

* **A Választmány 13 igen, 0 nem és 2 tartózkodás mellett úgy dönt, hogy a 2013-as Szakirodalmi Nívódíjjal „*Gelencsér A., Molnár Á., Imre K.: Levegőkörnyezet és az emberi tevékenység”* című elektronikus művét jutalmazza.**

**Horváth L.**: Tájékoztatja a Választmányt, hogy a 2014-es Berényi Dénes Emlékdíjat Führer Ernőnek javasolják odaítélni. Ezután ismerteti a jelölt rövid életrajzát.

* **A Választmány 15 igen, 0 nem és 0 tartózkodás mellett úgy dönt, hogy a 2014-es Berényi Dénes Emlékdíjat Führer Ernő kapja.**

**Németh Á.:** Mivel a Hegyfoky-bizottság egyik tagja, Ambrózy Pál időközben elhunyt és a Választmány nem gondoskodott időben új tag választásáról, ezért úgy döntött a bizottság, hogy az előző évben is jelölt Bartholy Juditot ajánlja a Választmány figyelmébe a Hegyfoki Kabos Emlékdíjra.

* **A Választmány 15 igen, 0 nem és 0 tartózkodás mellett úgy dönt, hogy a 2014-es Hegyfoky Kabos Emlékdíjat Bartholy Judit kapja.**

**Weidinger T.**: Mint a Steiner-bizottság elnöke ismerteti a bizottság javaslatát. Minden évben nehéz feladat előtt áll a bizottság. Idén két jelölt is látókörbe került, mindkét jelölt 2-2 szavazatot kapott a bizottsági tagoktól. Végül a bizottság elnökének szavazata döntött. Ez alapján Tasnádi Pétert javasolja a Steiner Lajos Emlékérem díjazottjának.

* **A Választmány 15 igen, 0 nem és 0 tartózkodás mellett úgy dönt, hogy a 2014-as Steiner Lajos Emlékérmet Tasnádi Péter kapja.**

*Következő napirendi pont: Alapszabály-módosító és Tisztújító Közgyűlés előkészítése*

**Dunkel Z.**: A soron következő Közgyűlés javasolt időpontja és helye: 2014. május 20. 13.00 óra, az OMSZ központi épülete (földszinti díszterem).

**Tar K.:** Előadónak javasolja Führer Ernőt.

*[Valaki megjegyzi, hogy a tavalyi Berényi-díjas (Kovács Alfréd Pál) még nem tartott előadást]*

**Németh Á.:** A közbevetésre megjegyzi, hogy beszélt Kovács Alfréddal, aki hosszan tartó betegsége miatt nem tudta megtartani decemberben az előadását. Annyiban maradtak, hogy egy későbbi időpontban mindenképp áll a Társaság rendelkezésére.

**Dunkel Z.:** Ismerteti a Közgyűlés tervezett napirendjét, amiről szavazni kell.

[SZAVAZÁS]

* **A Választmány a tervezett napirendet, valamint az időpontot és a helyszínt egyhangúlag elfogadta.**

**Dunkel Z.:** Tájékoztatja a Választmányt, hogy a tisztújításhoz egy 3 fős jelölő bizottságot kell felállítani. A jelölő bizottság tagjainak javasolja: Maller Arankát, Pieczka Ildikót és Vincze Enikőt.

**Ihász I.:** Szerinte komolytalan a javaslat. Ez felelősségteljes feladat, nem szabad fiatalokra bízni.

**Tar K.:** Kizáró ok, hogy ha valaki funkciót tölt be?

**Horváth L.:** Antal Emánuelt javasolja a bizottság elnökének.

**Péliné Németh Cs.:** A nemek arányán is lehet változtatni…

**Antal E.:** Inkább egy „árnyalattal” fiatalabb legyen a bizottság elnöke.

**Péliné Németh Cs.:** Ihász Istvánt javasolja.

*[Itt egy jelentősebb vita alakul ki, hogy ki legyen a bizottság tagja.]*

**Dunkel Z.:** Megkérdezi, ki vállalja?

**Maller A.:** Nem vállalja.

**Antal E.:** Ha nem talál a Választmány mást, akkor igen.

**Horváth L.:** Javasolja Weidinger Tamást.

**Weidinger T.:** Megtisztelő a javaslat, de nem vállalja.

**Ihász I.:** Vállalja

**Dunkel Z.:** Szavazást rendel el. Négy jelölt van a három helyre. A szavazólapra mindenki írjon fel három nevet. Akik a legtöbb szavazatot kapják, azok lesznek a bizottság tagjai. Ezt követően a bizottság elnökét kell megválasztani.

[SZAVAZÁS]

* **Antal Emánuel: 10; Ihász István: 10; Pieczka Ildikó: 10; Vincze Enikő: 9. A szavazás eredménye szerint a Választmány úgy dönt, hogy a jelölő bizottság tagja lesz Antal Emánuel, Ihász István és Pieczka Ildikó.**

*(14.37) Wantuchné Dobi Ildikó távozik*

* **A Választmány 15 igen, 0 nem és 0 tartózkodás mellett úgy dönt, hogy a jelölő bizottságot Antal Emánuel vezeti.**

*(14.45) Tar Károly távozik*

*Következő napirendi pont: tiszteleti tagok választása*

**Antal E.**: Ismerteti az Alapszabály ide vonatkozó rendelkezéseit. Tájékoztatja a Választmányt, hogy jelenleg 8 tiszteleti tagunk és 7 külföldi tiszteleti tagunk van. Ezért most nagyobb számban is jelölhetünk. Hosszas kutatás után a következő javaslatot teszi a bizottság nevében a Választmány elé. Tiszteleti tagnak javasolja a bizottság: Tänczer Tibort, Tóth Pált, Hirling Györgyöt és Szakács Györgynét. Külföldi tiszteleti tagnak javasolja a bizottság: Pavol Nejedliket és Thomas Fokent.

*(14.57) Ihász István távozik*

**Antal E.**: Ismerteti a tiszteleti tagságra jelöltek életrajzát.

*(15.01) Darányi Mariann távozik*

*(15.15) Szépszó Gabriella távozik*

*Következő napirendi pont: tagfelvétel*

**Németh Á.**: A decemberi Közgyűlés óta 5 tagfelvételi kérelem érkezett. Mindegyik kérelem megfelel a formai követelményeknek, ajánlások szerepelnek. Javasolja a Választmánynak, hogy a tagjelölteket fogadja el. Ezen túl, javasolja a Választmánynak, hogy a két éve tagdíjat nem fizető tagtársakat (59 fő) az Alapszabály szerint töröljük a nyilvántartásból

* **A Választmány egy tartózkodás mellett úgy dönt, hogy Domján Diánát, Vaszkó András Imrét, Molnár Anna Esztert, Kovács Dorottyát és Horváth Katalint felveszi az MMT tagjai közé.**
* **A Választmány egy tartózkodás mellett úgy dönt, hogy a két éve nem fizető tagokat törli a tagnyilvántartásból.**

*Következő napirendi pont: Egyebek*

**Maller A.**: Bár az erről szóló napirendi ponton már túl vagyunk, de tiszteleti tagnak javasolja Probáld Ferencet is.

**Antal E.:** Köszöni a javaslatot, a jelölt életrajzát „begyűjti” és a Közgyűlés elé Probáld Ferenccel kiegészítve teszi meg a javaslatot.

*(15.22)*

**Dunkel Z.**: Mivel további hozzászólás nincs, így bezárja a Választmány ülését.

|  |  |  |  |
| --- | --- | --- | --- |
| **Dunkel Zoltán dr.** | **Németh Ákos** | **Darányi Mariann** | **Ihász István** |
| levezető elnök | jkv. vezető | jkv hitelesítő | jkv. hitelesítő |